TKSปั๊มรายได้เป้าโต10%
TKS เร่งปั๊มรายได้ครึ่งปีหลัง มั่นใจปีนี้โตตามเป้า 10%
15 ส.ค. 2554

TKS เร่งปั๊มรายได้ครึ่งปีหลัง มั่นใจปีนี้โตตามเป้า 10% 
น.ส.ศิริวรรณ สุกัญจนศิริ กรรมการผู้จัดการ บริษัท ที.เค.เอส.เทคโนโลยี (TKS) เปิดเผยว่า ธุรกิจการพิมพ์ครึ่งปีหลังมีการขยายตัวที่ดีตามทิศทางอุตสาหกรรมการพิมพ์ที่คาดว่าโต 10% จากกลุ่มงานพิมพ์ Security Forms และงานพิมพ์ดิจิตอล ของ ที.เค.เอส.เทคโนโลยี ที่เติบโตอย่างเห็นได้ชัด หลังจากที่บริษัทรับงานใหม่เพิ่มขึ้นต่อเนื่องจากลูกค้าภาครัฐและเอกชน ส่งผลให้งานในมือ (Backlog) เพิ่มขึ้นจากปัจจุบัน 400 ล้านบาท 
ทั้งนี้ คาดว่าครึ่งปีหลังรับรู้รายได้จากงานพิมพ์ประเภทดิจิตอลของดิสเคาต์สโตร์รายใหญ่ (Discount Store) เฉลี่ยไตรมาสละ 10 ล้านบาท ล่าสุด ได้รับงานพิมพ์แสตมป์สะสม 7–11 เข้ามา ซึ่งเป็นงานพิมพ์ Security Forms ที่รับพิมพ์เช่นเดียวกับก่อนหน้านี้ 
นอกจากนี้ ยังมีงานพิมพ์ไปรษณียบัตรเฉลิมพระเกียรติพระบาทสมเด็จพระเจ้าอยู่หัว และงานพิมพ์ข้อสอบเพิ่มเข้ามา รวมมูลค่างาน 85 ล้านบาท จึงมั่นใจว่าปีนี้รายได้จะเติบโตตามเป้าหมาย 10% มาอยู่ที่ระดับ 1,280 ล้านบาท 
สำหรับผลประกอบการไตรมาส 2 สิ้นสุดวันที่ 30 มิ.ย. 2554 มีรายได้ 288.13 ล้านบาท กำไรสุทธิ 67 ล้านบาท เพิ่มขึ้น 21 ล้านบาท หรือ 45% จากงวดเดียวกันปีก่อนที่มีกำไรสุทธิ 46 ล้านบาท ขณะเดียวกันมีกำไรขั้นต้นเพิ่มขึ้น 7.8 ล้านบาท เทียบงวดเดียวกันกับปีก่อน 
สำหรับงวด 6 เดือนแรกปีนี้ มีรายได้รวม 551 ล้านบาท กำไรสุทธิ 126 ล้านบาท เพิ่มขึ้น 51 ล้านบาท หรือ 67% จากงวดเดียวกันปีก่อนที่มีกำไรสุทธิ 75 ล้านบาท 
กรรมการผู้จัดการ กล่าวว่า ผลประกอบการที่เติบโตต่อเนื่อง คณะกรรมการบริษัทอนุมัติจ่ายเงินปันผลระหว่างกาลให้ผู้ถือหุ้น หุ้นละ 0.10 บาท กำหนดจ่ายวันที่ 9 ก.ย.นี้